จากสภาพภายในซอยของถนนเจริญเวียง มีประเด็นข้อสงสัยซักถาม และข้อเสนอแนะ ดังนี้
    1. “เดินทางดี ปลอดภัยดี สุขภาพดี” - ทางเท้า / ฟุตบาท และถนน
        - ทางเท้า / ฟุตบาท มีการตั้งเป็นพื้นที่ของแผงร้านขายของ โต๊ะอาหาร จุดยืนเข้าคิวของผู้ซื้อ ที่รอของไรเดอร์ กระถางต้นไม้/กรงสัตว์เลี้ยงส่วนบุคคล ฯลฯ ทำให้คนเดินเท้าไม่มีทางเดิน / ทางเท้าที่สามารถเดินได้ตลอด เป็น walk way 
        - นอกจากนี้ ถนนสำหรับรถยนต์ ตามหลักความเป็นจริงมี 2 เลน แต่ปัจจุบันเหลือให้รถยนต์ขับผ่านได้แค่ 1 เลน โดยอีก 1 เลน เป็นพื้นที่สำหรับตั้งโต๊ะอาหาร ที่จอดรถไรเดอร์ / เจ้าของร้าน และที่จอดรถยนต์ของผู้มีอิทธิพลและพวกพ้องในพื้นที่ ดังนั้น รถยนต์ที่จอดรับส่งคนแค่ชั่วคราว ไม่สามารถแวะจอดรับส่งได้ เนื่องจากมีการกั้นกรวยอย่างชัดเจน หากรถยนต์บางคันแวะจอดซื้อของ ก็จะส่งผลให้การสัญจรไม่สะดวก
        - โดยเฉพาะอย่างยิ่งเมื่อฝนตกคนเดินเท้าต้องเดินกางร่ม หลบรถยนต์ และรถจักรยานยนต์ ไปด้วย (บางคันขับเร็ว ไม่สนใจความปลอดภัยคนเดินและทำให้น้ำกระเด็นใส่) ซึ่งคนเดินเท้าไม่สามารถเดิน walk way ได้ เป็นเรื่องที่เหมาะสมและถูกต้องแล้วหรือไม่ 
       - ดังนั้น วัตถุประสงค์ของการได้รับงบประมาณในการปรับปรุงทางเท้ามีความสอดคล้องและถูกต้องแล้วใช่หรือไม่ 
        - ถนนสำหรับรถยนต์สามารถใช้งานได้อย่างถูกต้องและเต็มศักยภาพใช่หรือไม่ 
       - การจัดพื้นที่ไม่ควรมุ่งหวังแต่เพียง “เศรษฐกิจดี” หรือเพื่อผลประโยชน์ของคนกลุ่มใดกลุ่มหนึ่งเท่านั้น แต่ควรคำนึงถึงสุขภาพและความปลอดภัย รวมทั้งสิทธิ์ของประชาชนอย่างเสมอภาคเท่าเทียมกันด้วย
    2. “สิ่งแวดล้อมดี สุขภาพดี” - ขยะมูลฝอย ภายในซอยไม่มีถังขยะของกทม. / จุดทิ้งขยะที่เป็นส่วนรวม แบบแยกประเภทขยะ ทั้งที่มีแผงร้านค้าขายของ / ร้านขายอาหารเยอะมาก ทำให้แต่ละร้านขายอาหารเมื่อปิดร้านจะวางขยะกองอยู่ที่ถนนริมฟุตบาท ใกล้ท่อระบายน้ำ ซึ่งจะมีแมลงสาบและหนูออกมาตลอด สำหรับขยะมูลฝอยตามบ้านเรือน กรณีชำระค่าธรรมเนียมการจัดเก็บมูลฝอยฯ ซึ่งที่ถูกต้องคือแต่ละบ้านควรมีถังขยะเพื่อให้เจ้าหน้าที่มาจัดเก็บ แต่ปัญหาคือ บางบ้านรวมถึงที่บ้านด้วย มีขยะแต่ละวันน้อยมาก นาน ๆ จะมีเศษกิ่งไม้ใบไม้ หรือขวดแก้วบ้าง เมื่อตั้งวางถังขยะหน้าบ้านก็จะมีคนอื่นมาทิ้งและทำสกปรกเลอะเทอะ บางครั้งมีคนเมามาอาเจียนเลอะหน้าบ้าน หากเจ้าหน้าที่ไม่มาจัดเก็บทุกวันก็จะมีแมลงสาบ หรือหนู กลายเป็นแหล่งเพาะเชื้อโรค หากแต่แก้ปัญหาโดยการถือไปทิ้งจุดที่ร้านขายอาหารต่าง ๆ วางทิ้งไว้ หรือทิ้งลงถังขยะ กทม. ที่วางไว้หน้าอพาร์ตเมนต์แห่งหนึ่ง (มีเจ้าหน้าที่มาจัดเก็บทุกวัน) ซึ่งคนดูแลอพาร์ตเมนต์แจ้งว่าเป็นถังขยะส่วนบุคคล (ตามภาพ-ผิดกฎหมายหรือไม่อย่างไร) ห้ามนำมาทิ้ง (ไม่แน่ใจว่ามีผลกระทบอย่างไร-เนื่องจากเจ้าหน้าที่จัดเก็บก็ไม่ได้มีการชั่งน้ำหนักก่อนเก็บขนมูลฝอย อีกทั้งยังไม่มีการแยกประเภทขยะ เท่ากับเทรวม) ซึ่งไม่แน่ใจว่าทางเขตจะมีแนวทางหาจุดสมดุลเรื่องจุดทิ้ง-จุดจัดเก็บมูลฝอยร่วมกันให้เกิดความสะดวก และสะอาดได้อย่างไร
        ดังนั้น หากเขตจะตั้งถังขยะ กทม. ส่วนรวม (แยกประเภท / ไม่เทรวม) ภายในซอยจำนวน 1-2 จุด (ถ้าวัดระยะทางกึ่งกลางซอยคือบริเวณฟุตบาทหน้าโรงเรียนสัจจพิทยา จะตั้งวางได้หรือไม่) เหมือนถนน / ซอยอื่น เพื่อให้ประชาชนหรือร้านขายอาหารสามารถทิ้งและแยกขยะได้ โดยไม่ต้องไปกองรวมกันอยู่ที่พื้นตามหน้าร้านขายอาหารจุดต่าง ๆ ซึ่งจะส่งผลให้มีสัตว์ที่เป็นพาหะนำโรคต่าง ๆ มากขึ้น สำหรับการจัดเก็บค่าธรรมเนียมฯ เจ้าหน้าที่ต้องหาแนวทางบริหารจัดการเก็บขยะมูลฝอยจากแผงร้านอาหารต่าง ๆ ให้ครบถ้วนและมีประสิทธิภาพต่อไป
    3. “สร้างสรรค์ดี” - ปกติเขตจะมีงบประมาณสนับสนุนการพัฒนาชุมชนต่าง ๆ ซึ่งชุมชนในซอยได้รับงบประมาณสนับสนุนด้วยใช่หรือไม่ - หากใช่  อยากทราบว่า
        - มีการคัดเลือกประธานและกรรมการชุมชนอย่างไร เมื่อใด ที่ไหน ใครมีสิทธิ์เลือก
        - ปัจจุบันเป็นผู้ใด 
        - มีการดำเนินการอะไรเพื่อพัฒนาชุมชนบ้าง (ที่ผ่านมาและแผนงานต่อไป)
        - ประเด็นของการมีส่วนร่วมและการเปิดเผยข้อมูล (open data / open policy) เป็นเรื่องเฉพาะกลุ่มบุคคลในชุมชนหรือไม่ อย่างไร 
        - สามารถตรวจสอบการใช้งบประมาณให้สอดคล้องตามวัตถุประสงค์ได้อย่างไร ซึ่งมีความเกี่ยวเนื่องกับความโปร่งใส (ITA) 
(เนื่องจากปกติทำงานประจำ เลยไม่เคยทราบเรื่องการพัฒนาของชุมชนเลย)
    4. “ปลอดภัยดี สุขภาพดี สิ่งแวดล้อมดี เศรษฐกิจดี บริหารจัดการดี” - ป้าย และสถานประกอบกิจการ
        - การติดตั้งป้ายของร้านค้า สถานประกอบการต่าง ๆ ทั้งร้านถาวรและแผงลอย มีการขออนุญาตอย่างถูกต้อง และติดตั้งได้มาตรฐานตามโครงสร้างอาคาร / วางอย่างเหมาะสม (ปลอดภัยไม่เกะกะขวางทางเดิน ค่าของแสงตรงตามมาตรฐาน หรือไม่ส่งผลกระทบต่อวิสัยทัศน์สภาพแวดล้อม ฯ) หรือไม่อย่างไร 
        - การจัดเก็บภาษีป้าย ภาษีที่ดินและสิ่งปลูกสร้าง ค่าธรรมเนียมการจัดเก็บขยะมูลฝอย ฯลฯ ถูกต้องครบถ้วนตามประเภทของกิจการร้านค้าใช่หรือไม่ อย่างไร 
        - นอกจากนี้ ยังมีบ้านเรือนบางหลังที่ภายนอกดูแล้วไม่ได้ประกอบกิจการ แต่มีการติดป้ายเล็ก ๆ เหนือประตูบ้านว่าเป็นบริษัท ห้างหุ้นส่วนจำกัด ฯลฯ โดยมิทราบว่ามีการดำเนินการทางธุรกิจหรือเป็นที่เก็บสินค้าซึ่งจะส่งผลกระทบต่อสุขภาพและเป็นอันตรายหรือไม่ ในการนี้ ทางเขตมีข้อมูลข้อเท็จจริงในการตรวจมาตรฐานด้านสุขาภิบาลและสิ่งแวดล้อม รวมทั้งการจัดเก็บภาษี ค่าธรรมเนียมต่าง ๆ ให้ถูกต้องหรือไม่อย่างไร
    ดังนั้น จึงหวังเป็นอย่างยิ่งว่าจะได้รับคำชี้แจง และการแก้ไขปัญหาที่ครบถ้วนชัดเจน รวมทั้งมีแนวทางการพัฒนาพื้นที่ให้มีความยั่งยืน แบบ ”บริหารจัดการดี” ตามทิศทางของ SDGs เพื่อเป็น “เมืองที่น่าอยู่สำหรับทุกคน” เพราะที่ผ่านมาจะไม่ได้รับคำชี้แจงที่สามารถแก้ไขปัญหาได้อย่างแท้จริงและแนวทางการพัฒนาเมืองที่ยั่งยืน แต่เป็นเพียงการตอบหรือส่งต่อเรื่องเพื่อให้ปิดเรื่องได้เท่านั้น ซึ่งเรื่องต่าง ๆ ก็ยังคงเป็นปัญหา หรือท่านคิดว่าปัญหาเหล่านั้นเป็นเพียงปัญหาของคนที่ร้องเรียนมาแค่คนเดียว ทั้งที่บางครั้งเป็นการตั้งโจทย์สมมติฐานให้ท่านนำไปหาคำตอบของสาเหตุที่แท้จริง แต่ท่านชี้แจงแค่เพียงสภาพที่มองเห็น ณ ขณะนั้น โดยไม่มองให้ลึกถึงสาเหตุของปัญหาที่แท้จริงและหาทางแก้ไข ในฐานะที่เป็นประชาชนคนหนึ่งก็อยากให้เมืองเกิดการพัฒนาอย่างยั่งยืน โดยเฉพาะเรื่องสิ่งแวดล้อม ความปลอดภัย และความเสมอภาคเท่าเทียมกัน โดยไม่ลิดรอนสิทธิซึ่งกันและกัน
    ทั้งนี้ การพัฒนาเมืองตามนโยบายของผู้บริหารฯ จะเกิดขึ้นได้ หากท่านเล็งเห็นสภาพปัญหา หรือ pain point ในปัจจุบันเชิงลึก แล้วนำมาหาวิธีการแก้ไข หรือปรับปรุงให้ดีขึ้น โดยอาจจะรวบรวมจากข้อร้องเรียน fondue มาตั้งโจทย์ เพื่อปรับปรุงและพัฒนาพื้นที่ให้ดียิ่งขึ้น
    สุดท้ายนี้ ขอขอบคุณเจ้าหน้าที่เขตทุกท่านที่ทำงานกันมาอย่างเหน็ดเหนื่อยในการดูแลประชาชนในพื้นที่ สวัสดีปีใหม่ค่ะ